**Γεια σας παιδιά!**

Ελπίζω να είστε όλοι καλά. Μου έχετε λείψει πάρα πολύ!

Παρακάτω θα σας δώσω κάποιες γενικές οδηγίες και συμβουλές για το πώς μπορείτε να περνάτε δημιουργικά τον χρόνο σας στο σπίτι κάνοντας διάφορες ζωγραφιές, κατασκευές κ.α. Επίσης θα ανεβάζω εδώ μια φορά την εβδομάδα ένα μάθημα εικαστικών που θα μπορείτε να κάνετε όποτε θέλετε και έχετε χρόνο.

Ξεκινήστε με τα υλικά που έχετε στο σπίτι όπως: Μαρκαδόρους, ξυλομπογιές, νερομπογιές, τέμπερες, χαρτιά, χαρτόνια, μπλοκ ζωγραφικής, κόλλες, ψαλίδια, πλαστελίνες κ.α. Καλό θα ήταν να τα αποθηκεύσετε σε ένα συγκεκριμένο χώρο π.χ. σε ένα κουτί για να μπορείτε να τα βρίσκετε εύκολα όταν τα χρειαζόσαστε. Αν όχι να τα έχετε πάντα τακτοποιημένα και οργανωμένα!

Ιδέες για **δραστηριότητες**:

* Ζωγραφίζω ένα τοπίο.
* Ζωγραφίζω ένα πρόσωπο.
* Ζωγραφίζω τους φίλους μου και μια δραστηριότητα που κάνουμε μαζί.
* Φτιάχνω ένα κόμιξ επιλέγοντας τους δικούς μου ήρωες και δημιουργώντας μια απλή ιστορία.
* Με τις πλαστελίνες μπορώ να φτιάξω: φαγητά, γλυκά, φρούτα, γράμματα, αριθμούς, ζωάκια, ανθρώπους.
* Διαλέγω έναν ζωγράφo, βρίσκω πληροφορίες για αυτόν στο διαδίκτυο και βλέπω εικόνες από τα έργα του. Παραδείγματα ζωγράφων: Pablo Picasso, Leonardo Da Vinci, Van Gogh, Salvador Dali, Claude Monet, Edgar Degas,. Επίσης μπορώ να φτιάξω μια δική μου ζωγραφιά εμπνευσμένη από ένα έργο του καλλιτέχνη!
* Φτιάχνω ζωγραφιές και τις κρεμάω στους τοίχους του δωματίου μου για να το διακοσμήσω και να το κάνω πιο όμορφο!
* Προσπαθήστε να θυμηθείτε ζωγραφιές και κατασκευές που έχουμε κάνει στην τάξη και να τις φτιάξετε πάλι. Έτσι κάνουμε εξάσκηση και στη μνήμη μας. Μην απογοητευτείτε αν δεν τα καταφέρετε. Μην το βάζετε κάτω! Σας το λέω και μέσα στην τάξη αυτό. Αν συνεχίσετε να προσπαθείτε κάποια στιγμή θα τα καταφέρετε! Κατασκευές που έχουμε κάνει: κουτί από χαρτόνι, χάρτινο καραβάκι, βατραχάκι origami

Σας χαιρετώ και εύχομαι να σας δω σύντομα από κοντά! Μέχρι τότε θα επικοινωνούμε από εδώ! Καλή συνέχεια!

Η εικαστικός του 16ου Δημοτικού

Μυρτώ Σαπουντζή